text: Indtil videre: God start for akuttelefon
  01 april 2014 kl. 17.59
  Fra i dag kan man ikke gå direkte ind på en skadestue i Region Syddanmark. Man skal ringe på akuttelefonen. Og alle er kommet igennem efter en kort ventetid.
  Den nye akuttelefon i Region Syddanmark er kommet problemfrit fra start, lyder meldingen. Ikke som den udskældte telefon i hovedstaden, som på 3. måned giver problemer.
  Akuttelefonen har mellem kl. 8 og 16 i dag ringet 223 gange.
  Alle kom igennem på telefonen i løbet af to minutter, og det glæder Poul-Erik Svendsen (S), der er formand for regionens sundhedsudvalg:
  - Vi har været meget spændte på, om borgerne overhovedet har taget budskabet om, at de fra 1. april skal ringe, inden de tager på skadestuen, til sig. Derfor er det selvfølgelig godt at se, at der både er mange, der har husket at ringe ? og at de heller ikke har skullet vente ret længe i telefonen, siger Poul-Erik Svendsen.
  Akuttelefonen har nr. 70 11 07 07
  Du kan læse mere om Region Syddanmarks Læge- og Skadevagt på nedenstående link.
  Regionens Læge- og Skadevagt har samme servicemål som Lægevagten hidtil har haft, og det betyder, at regionen tilstræber, at:
  80 procent skal komme igennem på telefonen indenfor to minutter. 85 procent skal komme til indenfor tre minutter. 90 procent skal komme igennem indenfor fem minutter.Akuttelefonen
  
  